b"\n_START_ARTICLE_\nIngeborg Syllm-Rapoport\n_START_SECTION_\nInf\xc3\xa0ncia\n_START_PARAGRAPH_\nRapoport va n\xc3\xa9ixer amb el nom de Ingeborg Syllm el setembre de 1912 a Kribi, Camerun, aleshores una col\xc3\xb2nia alemanya. Poc despr\xc3\xa9s del seu naixement, la fam\xc3\xadlia es va traslladar a Hamburg, (Alemanya), on va cr\xc3\xa9ixer dins el marc d'una fam\xc3\xadlia amb un pare protestant i una mare jueva. Tot i la seva ascend\xc3\xa8ncia jueva, Ingeborg fou educada dins el protestantisme._NEWLINE_L'any 1938, Rapoport era una jove estudiant de doctorat a la Universitat d'Hamburg en plena efervesc\xc3\xa8ncia de l'Alemanya Nazi. La seva vocaci\xc3\xb3 per la medicina provenia de la seva admiraci\xc3\xb3 per la feina d'Albert Schweitzer i els seus estudis i la seva tesi s'enfocaven sobre la malaltia de la dift\xc3\xa8ria. Rapoport va diposatar la tesi l'any 1938,quedant pendent de la defensa p\xc3\xbablica. Malauradament, per\xc3\xb2, el r\xc3\xa8gim nazi va classificar a Rapoport com a Mischling (Persona amb mig asced\xc3\xa8ncia jueva i mig \xc3\xa0ria), i per tant tenia prohibit el dret a defensar la tesi i a obtenir el grau de doctora. El seu director de tesi, Rudolf Degkwitz, membre del Partit Nacional Socialista dels Treballadors Alemanys, va apuntar que de bon grat acceptaria el treball de Rapoport per\xc3\xb2 que la legislaci\xc3\xb3 legal vigent (coneguda com a llei racial) no li permetia fer-ho. Val a dir que Degkwitz fou, posteriorment, empresonat per la seva oposici\xc3\xb3 al programa d'eutan\xc3\xa0sia infantil esperonada pel Deg\xc3\xa0 de la facultat, un seguidor fan\xc3\xa0tic d'Adolf Hitler._NEWLINE_Rapoport va emigrar als Estats Units el mateix any 1938. Es va enrolar a les escoles m\xc3\xa8diques de Brooklyn (Nova York)], Baltimore i Akron (Ohio). Va completar els seus estudis m\xc3\xa8dics a la Woman's Medical College of Pennsylvania de Filad\xc3\xa8lfia on va aconseguir un doctorat en medicina.\n_START_SECTION_\nCarrera\n_START_PARAGRAPH_\nRapoport va treballar com a neonat\xc3\xb2loga a Cincinnati (Ohio), on va esdevenir cap del departament de pediatria i la primera europea a tenir una pla\xc3\xa7a en medicina neonatal. Posteriorment, quan el de House Un-American Activities Committee es va percatar de la ideologia comunista de Rapoport i del seu marit, de la qual feien proselitisme en comunitats de ve\xc3\xafns de Cincinnati, foren expulsats a Europa, primer a Viena i despr\xc3\xa9s a l'Alemanya de l'est (Berl\xc3\xadn est)._NEWLINE_Fou aleshores, quan Rapoport va decidir establir l'any 1969 la primera cl\xc3\xadnica de neonatologia a Alemanya, a Charit\xc3\xa9, un hospital dins del Berl\xc3\xadn oriental.\n_START_SECTION_\nFinalitzaci\xc3\xb3 doctorat\n_START_PARAGRAPH_\nSetanta-set anys despr\xc3\xa9s de dipositar la seva tesi doctoral, la Universitat d'Hamburg va permetre, el maig 2015, que la defens\xc3\xa9s davant del comit\xc3\xa8 acad\xc3\xa8mic de la facultat de medicina i, despr\xc3\xa9s de la valoraci\xc3\xb3 positiva del tribunal, li fou concedit un doctorat a l'edat de 102 anys. \xc3\x89s la persona m\xc3\xa9s vella del m\xc3\xb3n en rebre el t\xc3\xadtol de doctor.\n_START_SECTION_\nVida personal\n_START_PARAGRAPH_\nCasada amb Samuel Mitja Rapoport, qui conegu\xc3\xa9 a Cincinnati. Un dels seus fills, Tom Rapoport, \xc3\xa9s professor a Harvard mentre que un dels germans m\xc3\xa9s petits, Michael Rapoport, \xc3\xa9s matem\xc3\xa0tic. V\xc3\xaddua des de 2004, viu a Berl\xc3\xadn, Alemanya."